Veiligheidswag is wenner van groot PowerBall-boerpotArgieffoto: Pixabay Die wenner van die PowerBall-boerpot van R64 miljoen was Woensdag by Ithuba, wat die Lotto bestuur, se kantoor in Johannesburg om sy geld op te eis. “Ek sal uiteindelik met die vrou van my drome wat al vir 18 jaar aan my sy is, kan trou,” het die man wat in Limpopo gebore is en tans in die Kaap bly, gesê. Hy het nog nie besluit hoe hy sy wengeld gaan bestee nie, maar het wel besluit om sy werk as veiligheidswag te los en af te tree. “Ek wil ŉ huis vir my gesin koop. Ek het ŉ enkelma gehad en wil nie hê my kinders moet swaar kry en deurmaak wat ek deurgemaak het nie.” Die wenner het twee kinders en sal nou sorg dat hulle by beter skole ingeskryf. Volgens die man was hy nog altyd lief vir sokker en sal hy dalk nou sy eie span wil begin. Die wenner sê hy speel al sedert 1998 Lotto en dat hy elke week tussen R30 en R60 aan die PowerBall bestee, maar nog nooit voorheen veel gewen het nie. “Ek het aanhou bid dat ek eendag sal wen en dis hoekom ek nooit moed opgegee het nie. Elke keer dat ek gespeel het, het ek gebid en ek kan nie glo dis uiteindelik besig om te gebeur nie.” Volgens die man was hy in Limpopo by sy broer toe sy vrou hom gebel en meegedeel het dat hy gewen het. “Ek moes my terug Kaap toe haas en die eerste ding wat ek gedoen het toe ek daar aangekom het, was om na my kaartjie te kyk, want dit was ongelooflik.” Die wenner beplan om vir hom sy droommotor, ŉ Mercedes-Benz, te koop, van die geld te belê en sy eie onderneming te begin. Khensani Mabuza, woordvoerder van Ithuba, het gesê daar sal gratis finansiële raad en berading aan die wenner verskaf word.